Document ID: 32013R1274

KOMISIJAS REGULA (ES) Nr. 1274/2013
(2013. gada 6. decembris),
ar ko izdara grozījumus un labojumus attiecībā uz dažām pārtikas piedevām Eiropas Parlamenta un Padomes Regulas (EK) Nr. 1333/2008 II un III pielikumā un Komisijas Regulas (ES) Nr. 231/2012 pielikumā
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu, 14. pantu un 30. panta 5. punktu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
tā kā:
(1)
Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.
(2)
Regulas (EK) Nr. 1333/2008 III pielikumā ir noteikts Savienības atļauto pārtikas piedevu saraksts lietošanai pārtikas piedevās, pārtikas fermentos, pārtikas aromatizētājos un uzturvielās un to lietošanas nosacījumi.
(3)
Komisijas Regulā (ES) Nr. 231/2012 (3) ir noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
(4)
Minētos sarakstus saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
(5)
Atjauninot specifikācijas, jāņem vērā pārtikas piedevu specifikācijas un analīzes metodes, kas noteiktas specifikācijās, kuras izstrādājusi PLO un PVO apvienotā ekspertu komiteja jautājumos par pārtikas piedevām un kuras pieņēmusi Pārtikas kodeksa komisija, kā arī jāņem vērā Starptautiskā pārtikas piedevu numerācijas sistēma (4), proti, INS nosaukums.
(6)
Patlaban atļautās pārtikas krāsvielas “Briljanta melnais BN, melnais PN” (E 151) nosaukums Savienības atļauto pārtikas piedevu sarakstā un to lietošanas nosacījumos un šīs pārtikas piedevas specifikācijās - skaidrības labad un nolūkā saskaņot ar INS reģistrēto šīs piedevas nosaukumu - būtu jāmaina uz “Briljanta melnais PN”.
(7)
Patlaban pārtikas piedevas “Aļģu karotīni” (E 160a (iv)) definīcija specifikācijās ir šāda: “Jauktos karotīnus var ražot arī no lielos sālsezeros Vaielā (Dienvidaustrālijā) augošu aļģu Dunaliella salina celmiem. (..)”, atsaucoties uz konkrētu vietu, kurā aļģes tiek audzētas, proti, Vaielu. Tomēr pēdējos gados pieprasījums pēc aļģu karotīniem pasaulē ir palielinājies, un Austrālijā un citās valstīs ir izveidoti vēl citi sālsezeri. PLO un PVO apvienotās ekspertu komitejas jautājumos par pārtikas piedevām izstrādāto aļģu karotīnu specifikāciju (5) pašreizējā redakcijā un Eiropas Pārtikas nekaitīguma iestādes atzinumā par jaukto karotīnu (E 160a (i)) un beta-karotīna (E 160a (ii)) kā pārtikas piedevu atkārtotu novērtēšanu (6) nav minēta vieta vai vietas, kur tiek audzētas Dunaliella salina, un arī nav noteikti nekādi ierobežojumi attiecībā uz šādu vietu vai vietām. Tālab nolūkā izvairīties no tirgus traucējumiem būtu jāgroza aļģu karotīnu (E 160a (iv)) definīcija specifikācijās.
(8)
Regulā (ES) Nr. 231/2012 kalcija bisulfīta (E 227) un kālija bisulfīta (E 228) specifikācijās ielavījušās kļūdas. Minētās kļūdas būtu jālabo.
(9)
Regulā (ES) Nr. 231/2012 ir noteiktas arī mikrokristāliskās celulozes (E 460 (i)) specifikācijas, kurās norādīts, ka šīs pārtikas piedevas sinonīms ir “Celulozes gels”. Kopš Pārtikas kodeksā pieņemts duāls mikrokristāliskās celulozes (E 460 (i)) nosaukums, INS norādīts nosaukums “Mikrokristāliskā celuloze (Celulozes gels)”. Ņemot vērā iepriekšējo praksi (7) un lai nodrošinātu konsekvenci un izvairītos no jebkādiem tirdzniecības traucējumiem, būtu jāpieņem duāls pārtikas piedevas (E 460 (i)) nosaukums “Mikrokristāliskā celuloze (celulozes gels)”. Tātad minētās pārtikas piedevas specifikācijās nosaukums “Celulozes gels” būtu jāsvītro no ieraksta “Sinonīmi” un tās nosaukums Regulas (EK) Nr. 1333/2008 II pielikumā būtu attiecīgi jāgroza.
(10)
Pārtikas piedevas “Nātrija karboksimetilceluloze, karboksimetilceluloze, celulozes sveķi” (E 466) nosaukums Savienības atļauto pārtikas piedevu sarakstā, kas noteikts Regulas (EK) Nr. 1333/2008 II un III pielikumā, un šīs pārtikas piedevas specifikācijās - skaidrības labad un nolūkā saskaņot ar INS reģistrēto šīs piedevas nosaukumu - būtu jāmaina uz “Nātrija karboksimetilceluloze, celulozes sveķi”.
(11)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes (“Iestāde”) atzinums, lai atjauninātu Savienības atļauto pārtikas piedevu sarakstu, kas noteikts Regulas (EK) Nr. 1333/2008 II un III pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Iepriekš minētie Savienības sarakstu atjauninājumi nevar nelabvēlīgi ietekmēt cilvēku veselību, tāpēc Iestādes atzinumu lūgt nav nepieciešams.
(12)
Tāpēc attiecīgi būtu jāgroza un jālabo Regulas (EK) Nr. 1333/2008 un (ES) Nr. 231/2012.
(13)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II un III pielikumu groza saskaņā ar šīs regulas I pielikumu.
2. pants
Regulas (ES) Nr. 231/2012 pielikumu groza saskaņā ar šīs regulas II pielikumu.
3. pants
Pārtikas piedevas “Briljanta melnais BN, melnais PN” (E 151) un “Nātrija karboksimetilceluloze, karboksimetilceluloze, celulozes sveķi” (E 466) un pārtiku, kas satur minētās pārtikas piedevas, - kuras marķētas vai laistas tirgū līdz divdesmit četriem mēnešiem pēc šīs regulas stāšanās spēkā un kuras neatbilst šīs regulas prasībām - var tirgot, līdz beigušies to krājumi.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 6. decembrī

Labels: 0
3
17